Broj: 711-I-1714-P-170-19/20-05-17

Zagreb, 25. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa** **dužnosnika Hrvoja Parlova, člana Uprave trgovačkog društva HP- Hrvatska pošta d.d.,** na 99. sjednici, održanoj 25. rujna 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Hrvoja Parlova, člana Uprave trgovačkog društva HP- Hrvatska pošta d.d., zbog moguće povrede članka 7. stavka 1. podstavka d. ZSSI-a, koja proizlazi iz istovremenog primanja dodatnih naknada uz primanje plaće za obnašanje navedene dužnosti, i to:**

 **-isplaćenih prigodnih nagrada 21. prosinca 2017.g. u iznosu od 1.000,00 kn, 21. ožujka 2018.g. u iznosu od 500,00 kn, 21. svibnja 2018.g. u iznosu od 1.000,00 kn, 20. prosinca 2018.g. u iznosu od 2.500,00 kn, 21. ožujka 2019.g. u iznosu od 500,00 kn, 21. svibnja 2019.g. u iznosu od 1.000,00 kn, 21. prosinca 2019.g. u iznosu od 1.000,00 kn, 21. prosinca 2019.g. u iznosu od 2.000,00 kn, te**

**- uplate u dobrovoljni mirovinski fond 17. prosinca 2018.g. u iznosu od 16.184,62 kn, te obračunatih primitaka životnog osiguranja 28. veljače 2019.g. u iznosu od 37.121,69 kn.**

1. **Poziva se dužnosnik Hrvoje Parlov da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je temeljem vlastitih saznanja dana 17. svibnja 2019.g. pod brojem 711-U-2078-P-170/19-01-3 protiv dužnosnika Hrvoja Parlova, člana Uprave trgovačkog društva HP- Hrvatska pošta d.d., otvorilo predmet P-170/19.

Člankom 3. stavkom 1. podstavkom 37. ZSSI-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga je i dužnosnik Hrvoje Parlov povodom obnašanja dužnosti člana Uprave trgovačkog društva HP- Hrvatska pošta d.d., obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Provedbom postupka redovite provjere dužnosnikove imovine uvidom u podatke Porezne uprave utvrđeno je da je dužnosnik ostvario primitak pod šifrom 22, prigodne nagrade do propisanog iznosa u ožujku i svibnju 2018.g., tako da je na dan 1. ožujka 2018.g. evidentiran primitak u iznosu od 500,00 kn te na dan 1. svibnja 2018.g. u iznosu od 1.000,00 kn.

Nadalje, utvrđeno je da je dužnosnik Hrvoje Parlov u 2018.g. i 2019.g. ostvario primitke:

dana 20. prosinca 2018.g. u iznosu od 2.500,00 kn, šifra primitka uplate 63, nagrade za radne rezultate (dodatna plaća), dana 17. prosinca 2018.g. u iznosu od 16.184,62 kn, razdoblje isplate 1. siječnja 2018.g. do 31. prosinca 2018.g. i dana 28. veljače 2019.g. u iznosu od odnosno 48.860,18 kn, razdoblje isplate 1. siječnja 2019.g. do 31. prosinca 2019.g., obje isplate pod šifrom primitka uplate 0021 – ostali primici koji se isplaćuju uz plaću.

Stoga je Povjerenstvo dopisom Broj: 711-I-782-P-170-19/20-03-17 od 27. svibnja 2020.g. zatražilo očitovanje od trgovačkog društva HP- Hrvatska pošta d.d., na okolnosti po kojoj osnovi su dužnosniku Hrvoju Parlovu bili isplaćivani iznosi za razdoblje od 1. siječnja 2018.g. do 31. prosinca 2018.g., sa izvješćem na dan 17. prosinca 2018.g., u visini od 16.184,62 kn te za razdoblje od 1. siječnja 2019.g. do 31. prosinca 2019.g., sa izvješćem na dan 28. veljače 2019.g, u visini od 48.860,18 kn, pri čemu se za obje isplate navode šifre primitka 0021.

Istim je dopisom Povjerenstva zatraženo očitovanje i na okolnosti jesu li dužnosniku za vrijeme obnašanja dužnosti isplaćivani dohoci po osnovi regresa za godišnji odmor, božićnice i dara za dijete te ukoliko jesu, u kojim pojedinačnim iznosima i kada, te kojim je aktom, pojedinačnim ili općim, utvrđeno pravo na navedene isplate dužnosniku (ugovor o radu, odluka nadležnih tijela, opći akti trgovačkog društva i drugo), zajedno sa pozivom na dostavu sve dokumentacije vezano uz navedena traženja.

Navedeno trgovačko društvo očitovalo se dopisom od 3. srpnja 2020.g., koji je zaprimljen pod brojem 711-U-2377-P-170-19/20-04-3 dana 6. srpnja 2020.g., u kojem se navodi da je u izvješću Porezne uprave naveden neto iznos od 16.184,62 kn od 17. prosinca 2018.g., neoporezivi dio, na ime dobrovoljnog mirovinskog fonda – III stup, na temelju članka 12. stavka 2. Ugovora o pravima i obvezama člana Uprave od 11. listopada 2018.g. te da je u izvješću Porezne uprave naveden iznos od 48.860,18 kn, a koji se odnosi na obračun primitka u naravi, i to: primitak u naravi – životno osiguranje u iznosu od 37.121,69 kn od 28. veljače 2019.g., samo obračun bez isplate, na temelju članka 8. istog Ugovora, te primitak u naravi – službeni automobil u iznosu od 3.063,09 kn od 28. veljače 2019.g., samo obračun bez isplate, na temelju članka 6. istog Ugovora te članka 4. Pravilnika o dodjeli i korištenju službenih vozila i korištenju privatnih vozila u službene svrhe u HP - Hrvatskoj pošti d.d.

 Vezano za preostali iznos od 8.675,40 kuna, koji je naveden u izvješću od 28. veljače 2019. g., ističe se kako se odnosi na obračun primitka u naravi na temelju police osiguranja dodatnog zdravstvenog osiguranja. Navodi se da je naknadnom provjerom utvrđeno kako je navedena polica raskinuta 14. ožujka 2019.g. te da pravo iz police nije konzumirano. Iz navedenog je razloga dana 2. srpnja 2020.g. izvršen ispravak Izvješća o primicima, porezu na dohodak i prirezu te doprinosima za obvezna osiguranja pri Poreznoj upravi.

 U očitovanju se također navodi i da su dužnosniku isplaćene jednokratne prigodne nagrade: dana 21. prosinca 2017.g. u neto iznosu od 1.000,00 kn, neoporezivo, dana 21. ožujka 2018.g. u neto iznosu od 500,00 kn, neoporezivo, dana 21. svibnja 2018.g. u neto iznosu od 1.000,00 kn, neoporezivo, dana 20. prosinca 2018.g. u neto iznosu od 2.500,00 kn, neoporezivo, dana 21. ožujka 2019.g. u neto iznosu od 500,00 kn, neoporezivo, dana 21. svibnja 2019.g. u neto iznosu od 1.000,00 kn, neoporezivo, dana 21. prosinca 2019.g. u neto iznosu 1.000,00 kn, neoporezivo, te dana 21. prosinca 2019.g. u neto iznosu 2.000,00 kn, neoporezivo.

 Navedene su isplate izvršene na temelju članka 12. Ugovora o pravima i obvezama člana Uprave od 16. listopada 2017.g. odnosno 11. listopada 2018.g. te članka 61. Kolektivnog ugovora za radnike HP-Hrvatske pošte d.d. od 30. prosinca 2016.g. odnosno članka 61. Kolektivnog ugovora za radnike HP-Hrvatske pošte d.d. od 8. prosinca 2017.g., te Odluke broj HP-02/3-034079/18 od 5. prosinca 2018.g. i Odluke broj HP-02/3-045031/19 od 11. prosinca 2019.g.

 Očitovanju trgovačkog društva HP- Hrvatska pošta d.d. prileže:

- Ugovor o pravima i obvezama člana Uprave od 16. listopada 2017.g., koji je dužnosnik Hrvoje Parlov, kao član Uprave, sklopio s navedenim društvom, zastupanim po predsjednici Nadzornog odbora Ivančici Urh, kojim se člankom 12. utvrđuje da član Uprave ima pravo na prigodne nagrade u visini i pod uvjetima kako je to utvrđeno internim aktima za radnike društva, u skladu s propisima o porezu na dohodak,

- Ugovor o pravima i obvezama člana Uprave od 11. listopada 2018.g., sklopljen među istim ugovornim stranama, kojim se člankom 12. utvrđuje da član Uprave ima pravo na prigodne nagrade u visini i pod uvjetima kako je to utvrđeno internim aktima za radnike društva, u skladu s propisima o porezu na dohodak te da ima pravo na godišnju nagradu koje će mu društvo isplatiti u dobrovoljni mirovinski fond po izboru društva, u visini 100% iznosa neto plaće, dok je člankom 8. ugovoreno da će trgovačko društvo HP – Hrvatska pošta d.d., kao ugovaratelj osiguranja, u korist dužnosnika sklopiti policu osiguranja, na vrijeme od pet godina, za slučaj smrti i doživljenja, za što će plaćati godišnju premiju od 5.000,00 EUR-a u kunskoj protuvrijednosti,

- Pravilnik o dodjeli i korištenju službenih vozila i korištenju privatnih vozila u službene svrhe u HP – Hrvatskoj pošti d.d., koji je donijela Uprava na sjednici održanoj dana 8. studenoga 2017.g., kojim je za člana Uprave određeno radno vrijeme korištenja službenog vozila od 00,00 – 24,00 sati, s mogućnošću korištenja u privatne svrhe, bez evidencije privatnih kilometara, viša srednja klasa, srednja klasa,

- Izvješće o primicima, porezu na dohodak i prirezu te doprinosima za obvezna osiguranja na dan 28. veljače 2019.g.,

- Kolektivni ugovor za radnike HP Hrvatske pošte, sklopljen dana 30. prosinca 2016.g. između navedenog trgovačkog društva te Hrvatskog sindikata pošte i Republičkog sindikata radnika Hrvatske, kojim se u članku 61. poslodavac obvezao isplatiti jednokratnu prigodnu nagradu u iznosu od 500,00 kn neto radnicima koji na dan 1. ožujka 2017.g. budu u radnom odnosu te se obvezao isplatiti jednokratnu prigodnu nagradu u iznosu od 1.000,00 kn neto radnicima koji na dan 1. svibnja 2017.g. budu u radnom odnosu,

- Kolektivni ugovor za radnike HP Hrvatske pošte, sklopljen dana 8. prosinca 2017.g., između navedenih ugovornih strana, kojim je na jednak način te u istom iznosu uređena isplata jednokratnih prigodnih nagrada,

- Odluka koju je donijela Uprava društva dana 5. prosinca 2018.g., a koju je supotpisao i član Uprave dužnosnik Hrvoje Parlov, kojom se određuje da će se radnicima koji su na dan 1. prosinca 2018.g. u radnom odnosu isplatiti nagrada – godišnji dodatak na plaću za 2018.g. u iznosu od 2.500,00 kn neto za puno radno vrijeme,

- Odluka koju je donijela Uprava društva dana 11. prosinca 2019.g., kojom se određuje da će se radnicima koji su na dan 1. prosinca 2019.g. u radnom odnosu isplatiti jednokratna prigodna nagrada u iznosu od 1.000,00 kn neto, te

- Odluka koju je donijela Uprava društva dana 11. prosinca 2019.g., kojom se određuje da će se radnicima koji su na dan 1. prosinca 2019.g. u radnom odnosu isplatiti nagrada – godišnji dodatak na plaći za 2019.g. u iznosu od 2.000,00 kn neto za puno radno vrijeme.

Dužnosnik je izvješćima o imovinskom stanju, koja je podnosio Povjerenstvu, navodio da navedenu dužnost obnaša profesionalno uz navođenje podatka o visini plaće za njezino obnašanje.

Člankom 7. stavkom 1. podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Povjerenstvo utvrđuje da u dva ugovora, koje je dužnosnik sklopio s trgovačkim društvom HP-Hrvatska pošta d.d. u 2017.g. i 2018.g., postoje odredbe kojima je ugovoren primitak prigodne nagrade. Također, iz odredbi sklopljenih Kolektivnih ugovora za radnike HP Hrvatske pošte d.d. u 2016.g. i 2017.g. za sve osobe koje su u radnom odnosu u navedenom trgovačkom društvu na određeni dan nastaje pravo isplate jednokratne prigodne nagrade, dok su isplate prigodnih nagrada u 2018.g. i 2019.g. svim radnicima koji su u radnom odnosu na određeni dan bile izvršene na temelju odluka Uprave navedenog trgovačkog društva, čime su također bili obuhvaćeni članovi Uprave trgovačkog društva HP Hrvatska pošta d.d.

Povjerenstvo tumači da je sukladno odredbi članka 7. stavka 1. podstavka d) ZSSI-a dužnosnicima zabranjeno primanje dodatnih naknada za poslove obnašanja javnih dužnosti.

Dodatne naknade odnose se na prigodne nagrade koje se isplaćuju do propisanog iznosa, kao što su božićnica, uskrsnica, dar za djecu, regres za godišnji odmor te druge jednokratne nagrade, ali i svi drugi primici koje pored plaće ostvaruju dužnosnici za obnašanje javne dužnosti te proizlaze iz obnašanja dužnosti. Navedeno se odnosi i na primitke u naravi kao što su uplaćene premije životnog osiguranja, uplate u mirovinske fondove ili uplate s naslova dodatnog zdravstvenog osiguranja, a koje su obračunate u korist dužnosnika od strane poslodavca po osnovi radnog odnosa te uplaćene kod ugovorenog mirovinskog fonda odnosno osiguravatelja, bez obzira što iste uplate nisu izvršene izravno na račun dužnosnika te je konzumiranje prava po njima neizvjesno, jer je odgođeno u budućnost i zavisi o nastupu određene činjenice ili ispunjenju nekog uvjeta.

Svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihova primanje izričito zakonom zabranjeno.

Stoga je isplata dodatnih naknada dužnosniku, koji prima plaću iz članka 4. stavka 1. ZSSI-a, na temelju općih ili pojedinačnih akata u trgovačkih društva, suprotna odredbi članka 7. stavka 1. podstavka d) ZSSI-a.

Dužnosnik može ostvarivati samo naknadu troškova službenog puta ili drugih opravdanih troškova koji nastaju u izvršavanju poslova, kao što je korištenje službenog vozila za obavljanje službene dužnosti ili privatnog vozila u službene svrhe, jer njihova naknada predstavljala kompenzaciju nastalih troškova i u tome smislu nisu dodatna naknada za njihovo obnašanje. Obzirom da je odredbom Pravilnika od 8. studenoga 2017.g. propisana takva mogućnost, navedeno nije razmatrano u kontekstu moguće povrede članka 7. stavka 1. podstavka d) ZSSI-a niti neke druge zakonske povrede.

U odnosu na primitak dodatnog zdravstvenog osiguranja u iznosu od 8.675,40 kn, u očitovanju trgovačkog društva HP- Hrvatska pošta d.d. navodi se da je polica na temelju koje je obračunat taj primitak raskinuta te da pravo iz iste nije bilo konzumirano, slijedom čega proizlazi da nije došlo do isplate dodatne naknade te se postupak protiv dužnosnika u tom dijelu neće pokrenuti.

Obzirom da je dužnosnik Hrvoje Parlov, primao jednokratne prigodne nagrade do iznosa propisanog ugovorom o pravima i obvezama člana Uprave, kolektivnim ugovorom te na temelju odluka koje je u pojedinim godinama donosila Uprava trgovačkog društva, i to 21. prosinca 2017.g. u iznosu od 1.000,00 kn, 21. ožujka 2018.g. u iznosu od 500,00 kn, 21. svibnja 2018.g. u iznosu od 1.000,00 kn, 20. prosinca 2018.g. u iznosu od 2.500,00 kn, 21. ožujka 2019.g. u iznosu od 500,00 kn, 21. svibnja 2019.g. u iznosu od 1.000,00 kn, 21. prosinca 2019.g. u iznosu od 1.000,00 kn te 21. prosinca 2019.g. u iznosu od 2.000,00 kn, kao i da su izvršene uplate u dobrovoljni mirovinski fond 17. prosinca 2018.g. u iznosu od 16.184,62 kn, te obračunati primitci životnog osiguranja 28. veljače 2019.g. u iznosu od 37.121,69 kn, istovremeno uz primanje plaće za obnašanje dužnosti člana Uprave trgovačkog društva HP- Hrvatska pošta d.d., proizlazi moguća povreda članka 7. stavka 1. podstavka d) ZSSI-a.

Poziva se dužnosnik Hrvoje Parlov da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Hrvoje Parlov, elektronička dostava
2. Objava na internetskoj stranici Povjerenstva
3. Pismohrana